18 vas oor spoed en dronkbestuurArgieffoto Die Ekurhuleni-metropolisie (EMPD) het dié naweek 18 motoriste in hegtenis geneem vir beweerde spoedoortredings en dronkbestuur. Hoofsupt. Wilfred Kgasago, woordvoerder van die EMPD, het gesê 11 motoriste is vroeg Sondagoggend in hegtenis geneem vir beweerde bestuur onder die invloed van alkohol. Volgens Kgasago is die motoriste by drie verskillende padblokkades in Ekurhuleni in hegtenis geneem. “Vier motoriste is in Katlehong in hegtenis geneem, twee in Tembisa, twee in Germiston en een elk in Putfontein, Brakpan en Tokoza.” Volgens Kgasago is al die verdagtes mans tussen ouderdom van 22 en 41 jaar. Die verdagtes is by die onderskeie polisiestasies aangehou en sal binnekort in die hof verskyn op aanklag van dronkbestuur. Intussen is sewe motoriste op die R21 in hegtenis geneem vir beweerde oortreding van die spoedgrens. Kgasago het gesê ses mans en ŉ vrou, tussen 26 en 40 jaar oud, is in hegtenis geneem nadat hulle teen onderskeidelik 173, 172, 172, 171, 166, 165 en 163 km/h vasgetrek is. Volgens Kgasago het die motoriste onder meer aangevoer hulle het na familie, die lughawe en ŉ begrafnis gehaas. Die motoriste is na die Olifantsfontein-polisiestasie geneem en van roekelose en/of nalatige bestuur aangekla. Hulle is vrygelaat nadat hulle borgtog van R1 000 elk betaal het. Hulle sal na verwagting binnekort in die Tembisa-landdroshof verskyn.